**อย. ร่วม สสจ.นครปฐม และตำรวจ จับร้านยาลอบขายวัตถุออกฤทธิ์**

**เตือนโทษหนักทั้งปรับและจำคุก**

 อย. สสจ.นครปฐม ร่วมกับตำรวจภูธรเมืองนครปฐม บุกตรวจสอบร้านขายยาในนครปฐม
พบลักลอบจำหน่ายลอราซีแพมโดยไม่ได้รับอนุญาต มีโทษหนักทั้งปรับและจำคุก เตือนร้านขายยาปฏิบัติตามกฎหมายอย่างเคร่งครัด

 **นายแพทย์วิทิต สฤษฎีชัยกุล รองเลขาธิการคณะกรรมการอาหารและยา** เปิดเผยว่า เมื่อวันที่
8 พฤศจิกายน 2567 สำนักงานคณะกรรมการอาหารและยา (อย.) ร่วมกับ สำนักงานสาธารณสุขจังหวัดนครปฐม และเจ้าหน้าที่ตำรวจสถานีตำรวจภูธรเมืองนครปฐม บุกตรวจสอบร้านขายยาในจังหวัดนครปฐม
ที่มีพฤติการณ์ลักลอบจำหน่ายวัตถุออกฤทธิ์ในประเภท 4 (ลอราซีแพม) โดยไม่ได้รับอนุญาต และเก็บไว้ในร้านอีกจำนวนหนึ่ง มีความผิดฐานขายและมีไว้ในครอบครองวัตถุออกฤทธิ์ในประเภท 4 โดยไม่ได้รับอนุญาต
มีโทษจำคุกไม่เกิน 5 ปี และปรับไม่เกิน 500,000 บาท

 **รองเลขาธิการฯ กล่าวเพิ่มเติมว่า** อย. จะส่งข้อมูลของเภสัชกรที่คุมร้านดังกล่าวให้แก่สภาเภสัชกรรมเพื่อพิจารณาด้านจริยธรรมวิชาชีพ พร้อมทั้งเน้นย้ำให้ร้านขายยาทุกร้านปฏิบัติตามกฎหมายอย่างเคร่งครัด คำนึงถึงคุณธรรม จริยธรรม และความปลอดภัยของประชาชนเป็นสำคัญ นอกจากนี้ ขอความร่วมมือประชาชนเลือกซื้อยาจากร้านยาคุณภาพ หรือร้านขายยาทั่วไปที่ได้รับอนุญาตถูกต้องตามกฎหมาย ซึ่งมีเภสัชกรประจำร้านเพื่อให้คำแนะนำและการใช้ยาอย่างปลอดภัย ลดความเสี่ยงจากอันตรายและผลข้างเคียงที่อาจเกิดขึ้น

 ทั้งนี้ได้ขอความร่วมมือให้สำนักงานสาธารณสุขจังหวัดทั่วประเทศเพิ่มความเข้มงวดในการตรวจสอบร้านขายยาในพื้นที่ของตน หากพบการลักลอบจำหน่ายผลิตภัณฑ์สุขภาพหรือยาผิดกฎหมายขอให้ประชาชนแจ้งสายด่วน อย. 1556 กด 3 หรือโทร 0 2590 7343 หรือผ่านเพจ Facebook FDAThai ทั้งนี้ อย. ยังเดินหน้าตรวจสอบเฝ้าระวังการลักลอบจำหน่ายผลิตภัณฑ์สุขภาพผิดกฎหมาย รวมถึงการนำยาและยาเสพติด
ทางการแพทย์ไปใช้ในทางที่ผิดอย่างเข้มงวด ขอให้ผู้บริโภคมั่นใจ

-------------------------------------------------------------

**วันที่เผยแพร่ข่าว 9 พฤศจิกายน 2567 ข่าวแจก 31 / ปีงบประมาณ พ.ศ. 2568**